Aamulaulu (Minä olen väkevä)
Minä olen väkevä, oi isä aurinko!
 Minä olen notkea kuin ruoko.
 Kuninkaantyttäret rakastaisivat minua,
 mutta minulla on pieni armas
 suloinen kuin nuori kuu.

 Illalla hän itki katkennutta nilkkarengastansa,
 aamulla hän nauroi minun väkevyyttäni,
 kun kannoin hänet korallien yli kylpyyn.
 Ja siksi nyt tänä aamuna
 ohjaan venheeni sinun luoksesi, aurinko,
 suudellakseni kultaisia kasvojasi,
 kun kohotat ne merestä,
 sillä sinä kasvatit hänet,
 pienen palmuni meren rannalle.

 Oi aurinko, minä olen väkevyyttä ja rakkautta täysi!
 Minä olen suuren meren nauru,
 minä olen tuhannen hullun huilun ääni!

 Heitänkö sinut kuin kultaisen kilven
 armaani ihanaan majaan,
 jotta hän sinusta katselisi
 kasvojensa punastuvaa aamua?